## Odluka Ustavnog suda Republike Hrvatske broj U-III-635/1995 od 27

### NN 18/1999 (19.2.1999.), Odluka Ustavnog suda Republike Hrvatske broj U-III-635/1995 od 27

# **USTAVNI SUD REPUBLIKE HRVATSKE**

Ustavni sud Republike Hrvatske, u sastavu Jadranko Crnić predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući u povodu
ustavne tužbe "D." d.o.o. iz Z., zastupanog od J. B.-P., odvjetnika u Z.,
na sjednici održanoj dana 27. siječnja 1999. godine, donio je

## **ODLUKU**

I. Ustavna tužba se odbija.

II. Ova odluka će se objaviti u "Narodnim novinama".

Obrazloženje

Dopuštenom i pravodobnom ustavnom tužbom podnositelj je pokrenuo ustavnosudski
postupak u svezi s presudom Upravnog suda Republike Hrvatske broj: Us-7258/1994-4,
od 4. svibnja 1995. godine.

Tijekom upravnog postupka kontrole financijskog poslovanja podnositelja
koji je prethodio sudskoj kontroli akata državne uprave, prvostupanjsko
upravno tijelo, Financijska policija, Postaja za Z. županiju i G. Z., svojim
rješenjem Klasa: UP/I-470-06/94-04/30, Ur. broj: 513-10-02-94-1 od 18.
srpnja 1994. godine, odredilo je podnositelju povećati obvezu za porez
na promet usluga za 1993. i 1994. godinu u iznosima od 35.625,00 kuna,
odnosno 18.375,00 kuna, kao i povećati obvezu za porez na priređivanje
zabavnih priredaba u 1994. godini u iznosu od 9.187,50 kuna. Ujedno je
podnositelj obvezan uskladiti poslovne knjige sukladno navedenim obvezama
i uplatiti na ime poreza na promet usluga iznos od 54.000,00 kuna te na
ime poreza na priređivanje zabavnih priredaba iznos od 9.187,00 Kuna, uz
pripadajuću kamatu.

Protiv prvostupanjskog rješenja podnositelj je izjavio žalbu. Odlučujući
u povodu žalbe podnositelja, drugostupanjsko tijelo Ministarstvo financija
Republike Hrvatske, svojim rješenjem Klasa: UP/II-470-05/94-01/380, Ur.
broj: 513-10-01-94-2 od 22. rujna 1994. godine, odbilo je tu žalbu kao
neosnovanu potvrdivši zakonitost prvostupanjske rješidbe.

U svezi s konačnim upravnim aktom podnositelj je pokrenuo upravni spor.
Tijekom sudske kontrole zakonitosti akta državne uprave, Upravni sud Republike
Hrvatske osporavanom presudom utvrdio je zakonitost predmetnog rješenja
upravnog tijela te je tužba podnositelja odbijena kao neosnovana.

U svezi s osporavanom presudom podnositelj je pokrenuo ustavnosudski
postupak. U ustavnoj tužbi podnositelj ističe kako je osporavanom presudom
Upravnog suda Republike Hrvatske, a uslijed pogrešno i nepotpuno utvrđenog
činjeničnog stanja i pogrešne primjene materijalnog prava, povrijeđeno
ustavno pravo iz članka 51. stavka 2. Ustava, prema kojem se porezni sustav
temelji na načelima jednakosti i pravednosti. Također, u ustavnoj tužbi
podnositelj upućuje na egzistentnost povrede načela vladavine prava sadržanog
u članku 3. Ustava.

Povredu navedenih ustavnih prava i načela podnositelj drži razvidnom
iz činjenice da je po upravnim tijelima utvrđena porezna obveza u konkretnom
slučaju određena paušalno, bez utvrđenja svih potrebitih relevantnih činjenica.
Stoga cijeni utvrđenu poreznu obvezu nezakonitom i predlaže ustavnu tužbu
usvojiti i osporavane upravne i upravnosudske rješidbe ukinuti.

Ustavna tužba nije osnovana.

Odredbom članka 49. stavak 1. tada važećeg Zakona o porezu na promet
proizvoda i usluga ("Narodne novine", broj 36/91, 73/91, 18/92, 25/93,
13/94, 22/94 i 28/94) bilo je određeno da je porezni obveznik - pravna
osoba, za svaki pojedinačno ostvareni promet proizvoda, odnosno za svaku
pojedinačno obavljenu uslugu, dužan kupcu proizvoda, odnosno korisniku
usluge, izdati račun o vrsti, količini i cijeni prodanih proizvoda, odnosno
obavljenih usluga. Ako se promet evidentira preko registarske blagajne,
porezni obveznik dužan je odgovarajući isječak trake na kojoj je taj promet
evidentiran izdati kupcu proizvoda odnosno korisniku usluga. Računi, odnosno
odsječci trake su porezno knjigovodstvena dokumentacija poreznog obveznika
na osnovi kojih je evidentiran ostvareni promet. Obveza izdavanja računa,
odnosno registriranja prometa preko registarske blagajne, odnosi se na
svaku osobu koja kod poreznog obveznika prodaje proizvode odnosno obavlja
uslugu.

Prema odredbama članka 53a. Zakona o porezu na promet proizvoda i usluga
bilo je određeno da je službena osoba, koja tijekom kontrole utvrdi kako
porezni obveznik ne raspolaže s potrebitim evidencijama i dokumentacijom
te zbog toga nije u mogućnosti utvrditi obvezu poreza na promet, ovlaštena
narediti poreznom obvezniku popis proizvoda u poslovnom prostoru i drugom
prostoru gdje se nalaze proizvodi, odnosno procjenom utvrditi poreznu obvezu
poreznog obveznika i narediti mu uplatu poreza u korist određenog uplatnog
računa u visini tržne vrijednosti zatečene robe, odnosno proizvoda i usluga,
za koju porezni obveznik ne posjeduje vjerodostojnu dokumentaciju o zaduženju,
odnosno nabavi.

Tijekom provedenog upravnog postupka nespornom je utvrđena činjenica
kako podnositelj nije u svojim poslovnim knjigama evidentirao promet ostvaren
prodajom ulaznica.

Na temelju činjeničnog stanja utvrđenog tijekom upravnog postupka, kao
i na temelju relevantnih odredaba postupovnog i materijalnog prava primijenjenih
tijekom upravnog i upravnosudskog postupka, utvrđeno je da su upravna tijela
odredivši predmetnu poreznu obvezu podnositelja, kao i Upravni sud Republike
Hrvatske koji je potvrdio zakonitost osporavanih upravnih akata, u predmetnoj
pravnoj situaciji postupali na temelju zakona te da opisanim postupanjem
u konkretnom slučaju podnositelju nisu povrijedili ustavno pravo prema
kojem se porezni sustav temelji na načelima jednakosti i pravednosti, niti
je povrijeđen sustav najviših vrednota ustavnog poretka Republike Hrvatske,
a posebice vladavina prava.

Slijedom iznijetoga, a utvrdivši kako podnositelju osporavanom presudom
Upravnog suda Republike Hrvatske nije povrijeđeno ustavno pravo iz članka
51. stavka 2. Ustava te utvrdivši kako osporavanom presudom nije povrijeđeno
niti načelo vladavine prava sadržano u članku 3. Ustava, odlučeno je kao
u izreci.

Ova odluka se temelji na odredbama članka 59. i članka 61. Poslovnika
Ustavnog suda Republike Hrvatske ("Narodne novine", broj 29/94).

Objava ove odluke temelji se na odredbama članka 20. stavka 1. Ustavnog
zakona o Ustavnom sudu Republike Hrvatske ("Narodne novine", broj 13/91).

Broj: U-III-635/1995
Zagreb, 27. siječnja 1999.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 18/1999-392